Informácia 
o 68. zasadnutí Výboru pre bývanie a územný manažment EHK OSN

	68. zasadnutie Výboru pre bývanie a územný manažment EHK OSN (ďalej len Výbor) sa uskutočnilo 17. – 18. 9. 2007 v Ženeve. 
	Výbor bol informovaný o záveroch z 62. zasadnutia Európskej hospodárskej komisie OSN a o uskutočňovaní reformy EHK OSN. Výbor rozhodol o vypracovaní príspevku na Regionálne implementačné fórum o trvalo udržateľnom rozvoji v poľnohospodárstve, vidieckom rozvoji, území, suchu, dezertifikácii a Afrike, ktoré sa uskutoční 28. a 29. januára 2008  v Ženeve.
	Výbor podporil návrh vytvoriť poradnú skupinu pre trh s nehnuteľnosťami pri Pracovnej skupine pre správu katastra; privítal vypracovanie štúdie o neformálnom osídlení a vytvorenie referenčnej skupiny pre riadenie prác; schválil program práce na roka 2008-2009; schválil vydanie publikácie „Územné plánovanie – kľúčový nástroj rozvoja a efektívneho riadenia s osobitným dôrazom na krajiny v prechodnom období“;podporil štruktúru dvojročného hodnotenia podprogramu, vrátane očakávaných výsledkov, indikátorov pre výsledky a metodológie merania aktivít v období 2008 – 2009.

	Výbor každoročne podrobnejšie diskutuje o vybranej téme. Tento rok sa táto diskusia uskutočnila na dve témy: integrované koncepčné prístupy k riešeniu problematiky neformálnych osídlení a územné plánovanie – kľúčový nástroj rozvoja a efektívneho riadenia s osobitným dôrazom na krajiny v prechodnom období.

Hlavné oblasti činnosti Výboru
Stratégia EHK pre trvalo udržateľnú kvalitu života v sídlach v 21. storočí a Ministerská deklarácia (schválené konferenciou ministrov v r. 2006) sú hlavné východiskové dokumenty činnosti Výboru, sústreďujúce sa  na obmedzený počet priorít, ktorými sú:
a)	Presadzovať efektívne a demokratické riadenie rozvoja sídiel, ktoré zodpovedá potrebám miestnych komunít prostredníctvom pomoci krajinám EHK rozvíjať národné programy riadenia sídiel;
b)	Zlepšovať životné prostredie v mestách;
c)	Posilňovať sociálnu súdržnosť a bezpečnosť v mestách;
d)	Presadzovať reformy v oblasti bývania a rozvoja miest vytváraním legislatívnych, ekonomických a inštitucionálnych podmienok podporujúcich investície verejného aj súkromného sektora;
e)	Zlepšovať podmienky trhu s nehnuteľnosťami a zabezpečovať vlastnícke práva k pozemkom.

Profily krajín v sektore bývania
Gruzínsko informovalo o výsledkoch profilu krajiny v sektore bývania a o postupe vlády realizácie odporúčaní vrátane organizácie podujatia s účasťou miestnych samospráv a medzinárodných donorov. Delegácia z Bieloruska informovala Výbor o prebiehajúcom spracovaní profilu. 
Delegácie Azerbajdžanu a Ukrajiny potvrdili svoj záujem o spracovanie profilu krajiny v sektore bývania. Kirgisko zaslalo písomnú žiadosť o  spracovanie profilu krajiny v sektore bývania. Výbor rozhodol o spracovaní profilov krajín pre Kirgisko a Azerbajdžan.
Výbor privítal informáciu o modifikácii profilov krajiny v sektore bývania:
-	posilnenie väzieb medzi bývaním, územným plánovaním a administráciou katastra,
-	v prípade, ak sa pre danú krajinu spracúvajú simultánne profily krajiny v sektore bývania aj správy o zlepšovaní životného prostredia, spracovatelia budú hľadať synergické výstupy;
Na základe hodnotenia spracovaných profilov krajiny v rokoch 2006-2007 sekretariát bude prezentovať na budúcom zasadnutí výsledky identifikácie slabých miest a postupy zlepšenia spracovania profilov.

Modernizácia a riadenie bývania
Workshop „Vzťahy vlády, miestnych samospráv a združení vlastníkov – partnerstvo pre trvalu udržateľné bývanie“ ako následné podujatie ministerského zasadnutia Výboru a k Zásadám EHK OSN o riadení kondomínií sa uskutočnil v júni 2007 v Rumunsku. V júni 2007 sa uskutočnila Španielsko-latinskoamerická konferencia o najlepších príkladoch rozvoja miest v Španielsku. Albánsko pripravilo workshop „Integrované prístupy k rozvoju bývania“ ktorý sa uskutočnil v Tirane v júli 2007 a ktorý bol pripravený v spolupráci s UN-Habitat a s Paktom stability ako následná akcia k Zásadám EHK OSN o sociálnom bývaní, financovaní bývania a o riadení kondomínií.
Slovenská republika pripravuje konferenciu o manažmente bytových kondomínií, ktorá sa uskutoční 19. a 20.11.2007. Ruská federácia pripravuje v spolupráci s UN-Habitat  28.11.2007 „Svetový deň dostupného bývania“. Nórsko plánuje uskutočniť workshop o bezdomovectve 15. a 16.5.2008 v Bergene.
Výbor podporil návrh Poradného zboru HUMAN spracovať štúdiu o manažmente obytných domov a požiadal ich vypracovať písomný návrh vrátane kritérií na výber pilotných krajín do 30.10.2007. Návrh bude prerokovaný predsedníctvom, ktoré bude informovať Výbor. Svoj záujem byť pilotnými krajinami vyjadrili Albánsko, Bielorusko, Gruzínsko, Ruská federácia, Slovenská republika a Ukrajina.
Výbor podporil návrh rakúskej delegácie vypracovať projekt o energickej efektívnosti a energetickej úspornosti v sektore bývania v spolupráci s Divíziou trvalo udržeteľnej energie EHK OSN. Výbor požiadal rakúsku delegáciu predložiť písomný návrh na budúce rokovanie predsedníctva v r. 2008. 

Zlepšenie životného prostredia v mestách
Výbor mal zámer podrobne prediskutovať tému: územné plánovanie – kľúčový nástroj rozvoja a efektívneho riadenia s osobitným dôrazom na krajiny v prechodnom období. Východiskom pre diskusiu bola rovnomenná štúdia, ktorej publikáciu Výbor schválil. Diskusia bola predsedníčkou predčasne ukončená s tým, že delegácie, ktorým neumožnila vystúpiť, zašlú svoje príspevky sekretariátu a budú zverejnené na internetovej stánke výboru. Výbor vyzval delegácie, aby navrhli pokračovanie aktivit na základe štúdie.
V Bielorusku sa 25.-28.9.2007 uskutoční workshop „Trvalo udržateľný rozvoj malých a stredných miest“. 

Správa katastra a trh s pozemkami
Výbor vzal na vedomie správu o činnosti Pracovnej skupiny pre správu katastra. Pracovná skupina pre správu katastra  sa na svojom zasadnutí v novembri t.r. bude zaobereť inštitucionálnymi problémami a zmenami v manažmente katastra. Poplatkami a neformálnym osídlením.
Pracovná skupina pripravila správu pre Azerbajdžan a pripravuje sa spracovanie správy pre Bulharsko.
V rámci činnosti pracovnej skupiny sa uskutočnil workshop „Správa katastra v ére e-spoločnosti“ v októbri 2006 v Prahe, workshop „Neformálne osídlenie – potreby trhu nehnuteľností vo vzťahu k dobrej správe katastra  a plánovaniu“ v marci 2007 v Grécku, workshop „Efektívny a trvalo udržateľná správa katastra“ v máji 2007 v Nemecku. Pripravujú sa workshop „Registujeme svet“ v 26.-28.9.2007 v Írsku, workshop „Právo pre chudobných“ 10.-11.4.2008 v Nórsku a workshop „Vplyv správy katastra na ľudí a obchod“ 2.-3.10.2008 v Chorvátsku. 
	Výbor podporil návrh na vytvorenie Poradnej skupiny pre trh s nehnuteľnosťami (Real estate market advisory group =REM).	

Predsedníctvo Výboru
Za členov predsedníctva Výbor schválil predstaviteľov Albánska (predseda), Azerbajdžanu, Gruzínska, Holandska, Nemecka, Slovenska, Rakúska, Rumunska, Ruskej federácie, Španielska a Švajčiarska.

Záver
Slovenská republika sa aktívne zúčastňuje na činnosti Výboru. Slovenská republika  sa presunula z pozície krajiny, ktorá prijímala pomoc, do pozície krajiny, ktorá pomoc poskytuje – vystupuje ako poradca pre iné krajiny v transformačnom období.
Výbor pre ľudské sídla EHK OSN je jedinečným fórom v rámci regiónu EHK pre ministerstvá, ktoré tvoria politiky v oblasti bývania, nehnuteľností, mestských politík a stratégií pre trvalo udržateľný rozvoj sídiel. Odporúčame tento postoj prezentovať na zasadnutí EHK v budúcom roku.